SL Uradni list Evropske unije L 243/1

IZVEDBENA UREDBA KOMISIJE (EU) 2016/1630

z dne 9. septembra 2016

o določitvi izvedbenih tehničnih standardov v zvezi s postopki za uporabo prehodnega ukrepa za podmodul tveganja lastniških vrednostnih papirjev v skladu z Direktivo 2009/138/ES Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/138/ES Evropskega Parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (1) ter zlasti šestega pododstavka člena 308b(13) Direktive,

ob upoštevanju naslednjega:

(1) Da se lahko uporabi prehodni ukrep iz člena 308b(13) Direktive 2009/138/ES, bi morale biti zavarovalnice in pozavarovalnice svojim nadzornim organom sposobne dokazati, da so bili lastniški vrednostni papirji, za katere velja navedeni prehodni ukrep, kupljeni do vključno 1. januarja 2016. S tem namenom bi morale zavarovalnice in pozavarovalnice upoštevati določene postopke za ustrezno opredelitev in dokumentiranje navedenih lastniških vrednostnih papirjev.

(2) Da bi se zagotovili enotni pogoji in ustrezna kontrola uporabe prehodnega ukrepa, bi morale zavarovalnice in pozavarovalnice voditi evidence o vseh spremembah, ki vplivajo na znesek lastniških vrednostnih papirjev, za katere velja prehodni ukrep. Evidence bi morale posodobiti vsakič, ko računajo zahtevani solventnostni kapital v skladu s standardno formulo, da bi se opredelili lastniških vrednostni papirji, za katere velja prehodni ukrep.

(3) Za lastniške vrednostne papirje, ki se držijo v kolektivnih naložbenih podjemih ali drugih naložbah v obliki skladov, če pristop vpogleda ni mogoč, člen 173(2) Delegirane uredbe Komisije (EU) 2015/35 (2) določa metodologijo za opredelitev zneska lastniških vrednostnih papirjev, kupljenih pred 1. januarjem 2016, zato torej ni treba določiti datuma nakupa navedenih lastniških vrednostnih papirjev. Zadevni datum nakupa, ki ga je treba opredeliti in dokumentirati, bi moral biti datum nakupa enot ali deležev navedenih kolektivnih naložbenih podjemov ali drugih naložb v obliki skladov.

(4) Podjetja bi morala vključiti v svoje evidence datum nakupa lastniških vrednostnih papirjev, enot ali deležev, za katere se uporablja prehodni ukrep. Poleg tega bi morale biti nadzornim organom na njihovo zahtevo na voljo obsežna dokumentacija in informacije za preverjanje, ali so izpolnjeni pogoji za uporabo prehodnega ukrepa.

(5) Če zavarovalnice in pozavarovalnice prodajo lastniške vrednostne papirje, enote ali deleže iz člena 173 Delegirane uredbe (EU) 2015/35 in nato ponovno odkupijo lastniške vrednostne papirje, enote ali deleže iste vrste po 1. januarju 2016, se bo znesek lastniških vrednostnih papirjev, za katere velja prehodni ukrep, zmanjšal glede na znesek, ki je bil prvotno opredeljen. Postopki, ki jih uporablja zavarovalnica ali pozavarovalnica, bi morali zato zagotavljati, da je mogoče lastniške vrednostne papirje, za katere po taki prodaji in poznejših nakupih lastniških vrednostnih papirjev, enot ali deležev še vedno velja prehodni ukrep, razlikovati od vseh drugih lastniških vrednostnih papirjev, enot ali deležev.

(6) Ta uredba temelji na osnutku izvedbenih tehničnih standardov, ki ga je Evropski organ za zavarovanja in poklicne pokojnine predložil Komisiji.

(7) Evropski organ za zavarovanja in poklicne pokojnine je o osnutku izvedbenih tehničnih standardov, na katerem temelji ta uredba, opravil odprta javna posvetovanja, analiziral morebitne s tem povezane stroške in koristi ter zaprosil za mnenje interesno skupino za zavarovanja in pozavarovanja, ustanovljeno v skladu s členom 37 Uredbe (EU) št. 1094/2010 Evropskega parlamenta in Sveta (3) –

SPREJELA NASLEDNJO UREDBO:

Člen 1

1. Če je teža standardnega parametra iz točke (b) prvega pododstavka člena 308b(13) Direktive 2009/138/ES nižja od 100 %, zavarovalnice in pozavarovalnice vodijo evidenco lastniških vrednostnih papirjev iz člena 173 Delegirane uredbe (EU) 2015/35 in datumov njihovega nakupa. Kadar se navedeni lastniški vrednostni papirji držijo v kolektivnem naložbenem podjemu ali drugih naložbah v obliki skladov in pristop vpogleda ni mogoč, podjetja vodijo samo evidenco enot ali deležev kolektivnega naložbenega podjema ali drugih naložb v obliki skladov, za katere se uporablja člen 173(2), in datumov njihovega nakupa.

2. Zavarovalnice in pozavarovalnice predložijo nadzornemu organu vse potrebne informacije v zvezi z navedenimi lastniškimi vrednostnimi papirji, enotami in deleži ter na zahtevo dokumentarno dokazilo o datumu nakupa.

3. Evidence iz odstavka 1 se posodobijo vsakič, ko zavarovalnica ali pozavarovalnica izračuna zahtevani solventnostni kapital z uporabo prehodnega ukrepa iz člena 308b(13) Direktive 2009/138/ES.

4. Če zavarovalnice in pozavarovalnice prodajo lastniške vrednostne papirje, enote ali deleže iz odstavka 1, kupljene do vključno 1. januarja 2016, in nato kupijo lastniške vrednostne papirje, enote ali deleže iste vrste po 1. januarju 2016, zavarovalnice in pozavarovalnice zagotovijo, da je mogoče preostale lastniške vrednostne papirje, enote ali deleže, kupljene do vključno 1. januarja 2016, opredeliti v skladu z odstavkom 1.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. septembra 2016 Za Komisijo Predsednik Jean-Claude JUNCKER

(1) UL L 335, 17.12.2009, str. 1.

(2) Delegirana uredba Komisije (EU) 2015/35 z dne 10. oktobra 2014 o dopolnitvi Direktive 2009/138/ES Evropskega parlamenta in Sveta o začetku opravljanja in opravljanju dejavnosti zavarovanja in pozavarovanja (Solventnost II) (UL L 12, 17.1.2015, str. 1).

(3) Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).